સચિન જીઆઈડીસીમાં વર્ષે 42 કરોડ રૂપિયામાં પાણી સપ્લાય કરવાનો કોન્ટ્રાક્ટ આપવાનો ખેલ ઉઘાડો પડ્યો છે. હવે આ આખા કારસામાં સામેલ મળતિયાઓમાં કાગળ ઉપર આ કોન્ટ્રાક્ટ જરૂરી હોવાના આધાર ઊભા કરવાની દોડધામ શરૂ થઈ છે. સચિન જીઆઈડીસીમાં હાલમાં જે પાણી સપ્લાય થાય છે, જે સ્ત્રોત છે તે અને સુરત પાલિકા સાથે જે ટર્સરી ટ્રીટમેન્ટ કરાયેલું પાણી સપ્લાય કરવાના કોન્ટ્રાક્ટ થયા છે, તે પછી સચિનની પાણીની જરૂરિયાત લગભગ પૂરી થઈ જાય છે. છતાં આ નવો 42 કરોડનો કોન્ટ્રાક્ટ આપીને લોકોને “ભૂ” પીવડાવવાના ઉધામા શરૂ થયા છે. જોકે, આ કારસો ઉઘાડો પડતા હવે કાગળ ઉપર ડિમાન્ડનો આધાર ઉભા કરવા માટેની દોડધામ શરૂ કરાઈ છે. સચિનના જુદા જુદા સંગઠનો પાસે જીઆઈડીસીને અભિનંદન આપવાના પત્રો મોકલવાનું શરૂ કરાયું છે.